Kohtaa minut - Routa Company
Kohtaa minut on 16 kuhmolaisen yhteislukiolaisen esittämä draamallinen tanssiteos. Tarina on nuoren tytön matka onnellisesta lapsuudesta kohti aikuisuutta.
Lapsuuden onnellisen kohtaamisen hän haluaa jakaa äidin kanssa, mutta äiti on liian kiireinen pysähtymään, ja isältä ei liikene aikaa työltään. Kaverit ovat nuoruuden huumassa täynnä itseään. Frakkipukuinen poika tarjoaa pienen tanssihetken ja ruusun, mutta ei sisintään.
Taide tarjoaa hetken huuman, mutta ei kohtaa tyttöä sellaisena kuin hän on. Yksinäisyys vie naamarin taakse, jolloin päihteet ja painajaiset ovat seurausta valinnasta. – Voiko elämän kaaoksesta selvitä, jos kukaan ei välitä. Voiko itse vaikuttaa elämäänsä valinnoillaan. Voiko jossain olla joku, joka välittää aidosti, kohdaten sinut sellaisena kuin olet, ilman naamareita. Löytyykö elämälle mielekkyys ja tarkoitus.
Tanssiteos johdattaa näiden kysymysten äärelle, joita jokainen elämänsä jossain vaiheessa joutuu kohtaamaan ja pohtimaan.
Teos syntyi Kuhmon Talven 2012 tanssi-iltaan. Musiikkina on syksyllä 2011 ensi-iltansa saaneen Pina Bausch- elokuvan soundtrack-musiikkia.
Tytöt ovat tanssineet kansalaisopiston Nykytanssiryhmässä jo pitkään. Vuorovaikutuksessa tyttöjen kanssa syntyi teokseen ideoita ja tarinaan juonta. Opettajansa Maija Palsion johdolla syntyi lopullinen koreografia, johon Kari Pulkkinen työsti valomaailman
Kohtaa minut on 45 minuutin mittainen teos, joka koskettaa, herättää ajatuksia ja mahdollisesti kuljettaa katsojaa kohti oman elämänsä pohdintaa.